Lewenslank vir voormalige tesourierVincenzo Pietropaolo Maandag in die Johannesburgse hooggeregshof. (Foto: Verskaf) Die voormalige tesourier van die Suid-Afrikaanse Bank van Athene, Vincenzo Pietropaolo, is Maandag in die Johannesburgse hooggeregshof tot twee keer lewenslank en ’n verdere 26 jaar tronkstraf gevonnis vir die moord op sy pa en vervreemde vrou. Die vonnisse sal gelyklopend uitgedien word. Die hof het bevind Pietropaolo (65) het in Maart 2017 sy pa, Pasqualino, in sy slaap doodgeskiet waarna hy in November van daardie jaar sy vervreemde vrou, Manuela Giuliana Pietropaolo, nege keer geskiet het. Regter Ratha Mokgoatlheng het hom skuldig bevind op twee aanklagte van moord, roof met verswarende omstandighede, die onwettige besit van ’n vuurwapen, die onwettige besit van ammunisie sowel as regsverydeling. Dít nadat Pietropaolo se motor se opsporingstoestel hom destyds in die omgewing van die misdaadtoneel geplaas het en forensiese ballistiese toetse die vuurwapen wat destyds tydens sy inhegtenisneming in sy besit gevind is met die moord op Pasqualino verbind is. Wat die moord op sy vervreemde vrou betref het Pietropaolo beweer dat hy destyds dokumente by haar huis gaan haal het toe sy hom na die voordeur geroep het. Hy het beweer dat ŉ argument tussen hulle ontstaan ​​het, dat sy hom uitgelok het en hy uit woede skote afgevuur het. Die staatsaanklaer was egter nie oortuig nie. “Die beskuldigde het ŉ weerlose man van 90 jaar vermoor wat nooit enige weerstand kon bied nie. Hy het nege koeëls op sy vervreemde vrou afgevuur. Wat ontmoedigend is, is dat die beskuldigde geen berou getoon het nie. Dit is een van die ergste moordkategorieë. ŉ Pa wat sterf aan die hand van sy eie seun en ŉ vrou wat sterf aan die hand van haar man,” het staatsaanklaer Lwazi Ngodwana gesê. Phindi Mjonondwane, woordvoerder van die Nasionale Vervolgingsgesag, sê die regter het opgemerk dat Pietropaolo ten spyte van sy ouderdom en met inagneming van die afskuwelike manier waarop albei slagoffers vermoor is en die feit dat die beskuldigde geen berou vir sy optrede getoon het nie, ’n lewenslange vonnis opgelê moet word.